Twee sterf toe vragmotor, bakkie botsFoto: Netcare 911 Twee mense is dood toe ŉ bakkie en ŉ vragmotor Woensdagoggend op die N3 buite Warden in die Vrystaat reg van voor gebots het. Chris Botha, woordvoerder van Netcare 911, het gesê paramedici is omstreeks 06:25 na die toneel ongeveer 30 km buite Warden in die rigting van Villiers ontbied. “Die vinnige bane in die noord- en suidwaartse rigting was met wrakstukke en die verwronge raamwerke van die voertuie besaaid. Die wrakke het sowat 50 m van mekaar af gestaan,” het Botha gesê. “By nadere ondersoek het paramedici bevind dat albei bestuurders op slag dood is. Die passasier in die bakkie was in ŉ ernstige toestand, terwyl die passasier in die vragmotor slegs geringe beserings opgedoen het. Hy het mediese behandeling van die hand gewys.” Botha het gesê die ernstig beseerde man is op die toneel gestabiliseer voordat hy na ŉ nabygeleë hospitaal gehaas is. Die botsing sal deur die polisie ondersoek word. Foto: Netcare 911